9. การจัดการ

9.1 โครงสร้างการจัดการ

โครงสร้างการจัดการของบริษัทฯ ณ วันที่ 30 กันยายน 2550 ประกอบด้วย คณะกรรมการบริษัท
คณะกรรมการตรวจสอบ และคณะผู้บริหาร โดยมีรายละเอียดดังนี้

  คณะกรรมการบริษัท ประกอบด้วย

  1. นายกุมาร มังกาลัม เบอร์ล่า ประธานกรรมการ

  2. นางราชาสรี เบอร์ล่า กรรมการ

  3. นางนีรจา เบอร์ล่า กรรมการ

  4. นายไซยัม ซุนเดอร์ มาฮันซาเรีย กรรมการอิสระและประธานกรรมการตรวจสอบ

  5. นายวินัย สัจเดว กรรมการอิสระและกรรมการตรวจสอบ

  6. นายอโมลัด ทักราล กรรมการ

  7. นางรัชนี คาจิจิ กรรมการ

  8. นายรามาคานท์ ราทิ กรรมการอิสระและกรรมการตรวจสอบ

  9. นายไชเลนดรา กุมาร เจน กรรมการ

  10. นายปูรันมาล บาจาจ กรรมการ

หมายเหตุ: - นางมยุรี ณ รังศิลป์ เป็นเลขานุการคณะกรรมการบริษัท

  กรรมการผู้มีอำนาจลงนามผูกพันบริษัทฯ

  กรรมการสองท่านลงลายมือชื่อร่วมกัน และประทับตราสำคัญของบริษัทฯ

  หน้าที่และความรับผิดชอบของคณะกรรมการบริษัท

1.  มีอำนาจและหน้าที่จัดการบริษัทฯ ให้เป็นไปตามกฎหมาย วัตถุประสงค์ ข้อบังคับ
    และมติของที่ประชุมผู้ถือหุ้น

2.  มีหน้าที่และรับผิดชอบ ในการกำหนดนโยบายและทิศทางการดำเนินงานของบริษัทฯ
    กำกับควบคุมดูแลฝ่ายบริหารเพื่อให้ดำเนินการตามนโยบายที่กำหนดไว้อย่างมีประสิทธิภาพและบรรลุผล

3.  มีหน้าที่แต่งตั้งกรรมการตรวจสอบ

4.  มีหน้าที่จัดให้มีการประชุมคณะกรรมการและการประชุมผู้ถือหุ้น

  คณะกรรมการตรวจสอบ ประกอบด้วย

  1. นายไซยัม ซุนเดอร์ มาฮันซาเรีย ประธานกรรมการตรวจสอบ

  2. นายวินัย สัจเดว กรรมการตรวจสอบ

  3. นายรามาคานท์ ราทิ กรรมการตรวจสอบ

  คณะกรรมการตรวจสอบมีวาระการดำรงตำแหน่งคราวละ 3 ปี นับตั้งแต่วันที่ 30 มกราคม พ.ศ.
  2549 เป็นต้นไป

หน้าที่และความรับผิดชอบของคณะกรรมการตรวจสอบ

1.  สอบทานให้บริษัทฯ
    มีรายงานทางการเงินอย่างถูกต้องครบถ้วนและเชื่อถือได้และเปิดเผยอย่างเพียงพอ

2.  สอบทานให้บริษัทฯ มีระบบการควบคุมภายใน และการปฏิบัติงานควบคุมภายใน
    ที่มีความเหมาะสมและมีประสิทธิผล

3.  สอบทานให้บริษัทฯ มีการดำเนินการ
    และการปฏิบัติตามกฎหมายว่าด้วยหลักทรัพย์และตลาดหลักทรัพย์ และกฎหมายอื่นที่เกี่ยวข้อง

4.  เสนอแต่งตั้งผู้สอบบัญชีของบริษัทฯ พิจารณาค่าตอบแทนผู้สอบบัญชี โดยคำนึงถึงความน่าเชื่อถือ
    และประสบการณ์

5.  พิจารณาการเปิดเผยข้อมูลของบริษัทฯ ให้มีความเหมาะสมและครบถ้วน
    ในกรณีที่เกิดรายการระหว่างกัน หรือรายการความขัดแย้งทางผลประโยชน์

6.  จัดทำรายงานของคณะกรรมการตรวจสอบ ซึ่งลงนามโดยประธานคณะกรรมการตรวจสอบ
    และเปิดเผยไว้ในรายงานประจำปี

7.  รายงานการดำเนินงานของคณะกรรมการตรวจสอบให้คณะกรรมการบริษัททราบทุกไตรมาส
    และอย่างน้อยปีละ 4 ครั้ง

8.  ปฏิบัติการอื่นใดตามที่คณะกรรมการบริษัทมอบหมาย
    ด้วยความเห็นชอบจากคณะกรรมการตรวจสอบ คณะกรรมการตรวจสอบมีอำนาจเรียก
    สั่งการให้ฝ่ายจัดการ หัวหน้าหน่วยงาน หรือพนักงานของบริษัทฯ ที่เกี่ยวข้องมาให้ความเห็น
    ร่วมประชุม หรือส่งเอกสารตามที่เห็นว่าเกี่ยวข้องจำเป็น

  คณะผู้บริหาร ประกอบด้วย

  1. นายปูรันมาล บาจาจ ประธานบริษัท

  2. นายวิเจส กาปูร์ ประธานบริษัทร่วม

  3. นายนาเรนดรา กุมาร เจน รองประธาน ฝ่ายการผลิต

  4. นายซานเจย์ กุมาร เวอร์ม่า รองประธาน ฝ่ายการตลาด

  5. นายซานจีฟ กุมาร คอลล์ ผู้ช่วยรองประธาน ฝ่ายวิศวกรรม

  6. นายราม โกปาล อกาวาล ผู้ช่วยรองประธาน ฝ่ายผลิตและพัฒนา

  7. นายมูเคช จันดรา เจน ผู้ช่วยรองประธาน ฝ่ายพาณิชย์

  8. นายปราโมทย์ พัฒนมงคล ผู้จัดการทั่วไป ฝ่ายทรัพยากรมนุษย์และฝ่ายบริหาร

หน้าที่และความรับผิดชอบของประธานบริษัท

ประธานบริษัทรายงานต่อคณะกรรมการบริษัท ตลอดจนมีอำนาจหน้าที่และความรับผิดชอบที่สำคัญดังนี้

1.  ปฏิบัติหน้าที่ให้เป็นไปตามกฎหมาย วัตถุประสงค์ และกฎข้อบังคับของบริษัท
    ดำเนินงานตามนโยบาย และการมอบหมายงานจากคณะกรรมการบริษัท

2.  กำหนดกลยุทธ์ และดำเนินการให้จัดทำแผนการดำเนินงานและงบประมาณประจำปี
    เพื่อให้คณะกรรมการบริษัทพิจารณาอนุมัติภายในกำหนดเวลาที่เหมาะสม

3.  จัดทำหรือปรับปรุงเปลี่ยนแปลงโครงสร้างองค์กรและแผนงานด้านบุคลากร
    ให้สอดคล้องกับแผนการดำเนินงานกับงบประมาณที่กำหนดไว้

4.  ดำเนินการให้บริษัทปฏิบัติตามแผนงานและงบประมาณ
    เพื่อให้บรรลุเป้าหมายตามที่คณะกรรมการบริษัทกำหนดไว้

5.  ปฏิบัติหน้าที่อื่นๆ ตามที่ได้รับมอบหมายจากคณะกรรมการบริษัท

คำนิยาม “กรรมการอิสระ”

คณะกรรมการบริษัทกำหนดให้กรรมการอิสระต้องมีคุณสมบัติเป็นไปตามข้อกำหนดขั้นต่ำของ กลต.
และ ตลาดหลักทรัพย์ฯ ดังนี้

1.  ถือหุ้นไม่เกินร้อยละ 0.5 ของทุนชำระแล้วของบริษัทฯ บริษัทในเครือ บริษัทร่วม
    หรือบริษัทที่เกี่ยวข้อง ทั้งนี้ให้นับรวมหุ้นที่ถือโดยผู้เกี่ยวข้องด้วย

2.  เป็นกรรมการที่ไม่มีส่วนร่วมในการบริหารงานในบริษัทฯ บริษัทในเครือ บริษัทร่วม
    บริษัทที่เกี่ยวข้อง หรือผู้ถือหุ้นรายใหญ่ของบริษัทฯ

3.  ไม่เป็นลูกจ้าง พนักงาน หรือที่ปรึกษาที่ได้รับเงินเดือนประจำจากบริษัทฯ บริษัทในเครือ
    บริษัทร่วม บริษัทที่เกี่ยวข้อง หรือผู้ถือหุ้นรายใหญ่ของบริษัท

4.  เป็นกรรมการที่ไม่มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัทฯ
    บริษัทในเครือ บริษัทร่วม หรือผู้ถือหุ้นรายใหญ่ของบริษัท

5.  เป็นกรรมการที่ไม่มีผลประโยชน์หรือส่วนได้เสียในลักษณะข้างต้นมาก่อนในระยะเวลา 1
    ปีก่อนได้รับการแต่งตั้งเป็นกรรมการ
    เว้นแต่คณะกรรมการบริษัทได้พิจารณาอย่างรอบคอบแล้วเห็นว่า
    การเคยมีผลประโยชน์หรือส่วนได้เสียนั้นจะไม่มีผลกระทบต่อการปฏิบัติหน้าที่และการให้ความเห็นที่เป็นอิสระ

6.  เป็นกรรมการที่ไม่ใช่เป็นผู้ที่เกี่ยวข้องหรือญาติสนิทของผู้บริหารหรือผู้ถือหุ้นรายใหญ่ของบริษัท

7.  เป็นกรรมการที่ไม่ได้รับการแต่งตั้งขึ้นเพื่อเป็นตัวแทนเพื่อรักษาผลประโยชน์ของกรรมการบริษัท
    ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัท

8.  สามารถปฏิบัติหน้าที่
    แสดงความเห็นหรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัท
    โดยไม่อยู่ภายใต้การควบคุมของผู้บริหารหรือผู้ถือหุ้นรายใหญ่ของบริษัท
    รวมทั้งผู้ที่เกี่ยวข้องหรือญาติสนิทของบุคคลดังกล่าว

9.2 การแต่งตั้งกรรมการ

บริษัทฯ ไม่มีการจัดตั้งคณะกรรมการสรรหา เพื่อคัดเลือกบุคคลที่จะแต่งตั้งเป็นกรรมการ
การพิจารณาคัดเลือกกรรมการ จะพิจารณาจากคุณวุฒิ ประสบการณ์ วิสัยทัศน์ และความน่าเชื่อถือ
นอกจากนี้
ในการประชุมสามัญผู้ถือหุ้นประจำปีกำหนดให้กรรมการจำนวนหนึ่งในสามเป็นอัตราจะต้องพ้นจากตำแหน่ง
และในกรณีที่ต้องการเลือกกรรมการดังกล่าวที่พ้นจากตำแหน่งเข้าเป็นกรรมการอีกครั้ง
จะต้องได้รับการอนุมัติจากที่ประชุมผู้ถือหุ้น ตามหลักเกณฑ์และวิธีการดังนี้

(1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

(2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (1)
    เพื่อเลือกตั้งบุคคลที่ได้รับการเสนอชื่อเป็นกรรมการเป็นรายบุคคลไป
    ทั้งนี้ผู้ถือหุ้นจะแบ่งคะแนนเสียงของตนให้แก่ผู้ใดมากน้อยเพียงใดไม่ได้

  (3)
  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากัน
  เกินจำนวนที่จะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

ในกรณีที่ตำแหน่งกรรมการว่างลงเพราะเหตุอื่น นอกเหนือไปจากการออกตามวาระ
เว้นแต่วาระของกรรมการท่านนั้นจะเหลือน้อยกว่า 2 เดือน
ให้คณะกรรมการบริษัทเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายว่าด้วยบริษัทมหาชนจำกัด
เข้าเป็นกรรมการแทนในการประชุมคณะกรรมการบริษัทคราวถัดไป
โดยบุคคลซึ่งได้รับการเลือกตั้งเป็นกรรมการแทนจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่เข้าไปแทน
โดยมติของคณะกรรมการบริษัทดังกล่าว ต้องประกอบด้วยคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

9.4 ค่าตอบแทน

1.  ค่าตอบแทนรวมที่เป็นตัวเงินของคณะกรรมการบริษัทในปี พ.ศ. 2550 ในรูปของเบี้ยประชุม
    บำเหน็จกรรมการ และอื่นๆ เป็นจำนวนเงินทั้งสิ้น 7,878,339 บาท (ปี 2549 :
    5,667,342 บาท) รายละเอียดดังนี้

+---------------------------------------+-------------+---------------+
|  ค่าตอบแทน                             |   ปี พ.ศ.    | ปี พ.ศ. 2549   |
|                                       |   2550      | (บาท)         |
|                                       |   (บาท)     |               |
+---------------------------------------+-------------+---------------+
| 1. ค่าเบี้ยประชุมคณะกรรมการบริษัท           |   545,000   |   750,000     |
+---------------------------------------+-------------+---------------+
|   2. ค่าเบี้ยประชุมคณะกรรมการตรวจสอบ      |   70,000    |   70,000      |
+---------------------------------------+-------------+---------------+
|   3. ค่าตอบแทนประธานกรรมการ            |   3,518,185 |   1,000,000   |
+---------------------------------------+-------------+---------------+
|   4. บำเหน็จกรรมการและค่าใช่จ่ายอื่น        |   3,745,154 |   3,847,342   |
+---------------------------------------+-------------+---------------+
| ค่าตอบแทนรวม                           |   7,878,339 |   5,667,342   |
+---------------------------------------+-------------+---------------+

ค่าตอบแทนกรรมการได้รับอย่างเหมาะสมสำหรับตำแหน่งและความรับผิดชอบ
และได้รับการอนุมัติจากที่ประชุมผู้ถือหุ้น

  2. ค่าตอบแทนรวมที่เป็นตัวเงินของผู้บริหารของบริษัทฯ เป็นดังนี้

+----------------------------+------------------+---------------------+
|                            | ปี พ.ศ. 2550      | ปี พ.ศ. 2549         |
+----------------------------+------------------+---------------------+
| จำนวนผู้บริหาร (คน)           |   11             | 11                  |
+----------------------------+------------------+---------------------+
| เงินเดือนรวม (บาท)           |   31,309,256     | 31,245,810          |
+----------------------------+------------------+---------------------+
| โบนัสรวม (บาท)              |   1,492,265      | 1,434,626           |
+----------------------------+------------------+---------------------+
| รวม                        |   32,801,521     | 32,680,436          |
+----------------------------+------------------+---------------------+

การถือครองหุ้นของคณะกรรมการบริษัทและผู้บริหาร (ณ วันที่ 30 กันยายน พ.ศ. 2550)

การถือครองหุ้นของคณะกรรมการบริษัท กรรมการบริษัทฯ
จะรายงานการถือครองหลักทรัพย์ของบริษัท ไทยเรยอน จำกัด (มหาชน) ของตนเอง และคู่สมรส
รวมทั้งบุตรที่ยังไม่บรรลุนิติภาวะ
ต่อที่ประชุมคณะกรรมการบริษัทในการประชุมครั้งถัดไปหลังจากกรรมการบริษัทฯ
ท่านนั้นได้รับการเลือกตั้งให้เป็นกรรมการบริษัทฯ หลังจากนั้นกรรมการบริษัทฯ ท่านใด
รวมทั้งคู่สมรส และบุตรที่ยังไม่บรรลุนิติภาวะมีการทำธุรกรรมการซื้อขายหลักทรัพย์ของบริษัท
ไทยเรยอน จำกัด (มหาชน)
กรรมการท่านนั้นก็จะรายงานการซื้อขายหลักทรัพย์นั้นต่อที่ประชุมคณะกรรมการบริษัททุกครั้งในการประชุมคณะกรรมการครั้งถัดไป
และรายงานการถือครองหุ้นของคณะกรรมการบริษัทและผู้บริหาร ณ วันที่ 30 กันยายน 2550
เป็นดังนี้

+----------------------------+-------------+-------------+-------------+
|  ชื่อ - นามสกุล               | จำนวนหุ้นสามัญ |             |             |
+----------------------------+-------------+-------------+-------------+
|                            | ปี พ.ศ. 2550 | ปี พ.ศ. 2549 | เพิ่ม (ลด)    |
+----------------------------+-------------+-------------+-------------+
| 1. นายกุมาร มังกาลัม เบอร์ล่า   | -           | -           | -           |
+----------------------------+-------------+-------------+-------------+
| 2. นางราชาสรี เบอร์ล่า        | -           | -           | -           |
+----------------------------+-------------+-------------+-------------+
| 3. นางนีรจา เบอร์ล่า          | -           | -           | -           |
+----------------------------+-------------+-------------+-------------+
| 4. นายไซยัม ซุนเดอร์          | 2,050       | 2,050       | -           |
| มาฮันซาเรีย                  |             |             |             |
+----------------------------+-------------+-------------+-------------+
| 5. นายวินัย สัจเดว            | 502,150     | 502,150     | -           |
+----------------------------+-------------+-------------+-------------+
| 6. นายอโมลัด ทักราล          | -           | -           | -           |
+----------------------------+-------------+-------------+-------------+
| 7. นางรัชนี คาจิจิ             | 4,671,690   | 4,671,690   | -           |
+----------------------------+-------------+-------------+-------------+
| 8. นายรามาคานท์ ราทิ         | -           | -           | -           |
+----------------------------+-------------+-------------+-------------+
| 9. นายไชเลนดรา กุมาร เจน    | -           | -           | -           |
+----------------------------+-------------+-------------+-------------+
| 10. นายปูรันมาล บาจาจ        | -           | -           | -           |
+----------------------------+-------------+-------------+-------------+
| 11. นายวิเจส กาปูร์           | -           | -           | -           |
+----------------------------+-------------+-------------+-------------+
| 12. นายนาเรนดรา กุมาร เจน   | -           | -           | -           |
+----------------------------+-------------+-------------+-------------+
| 13. นายซานเจย์ กุมาร เวอร์ม่า  | -           | -           | -           |
+----------------------------+-------------+-------------+-------------+
| 14. นายซานจีฟ กุมาร คอลล์     | -           | -           | -           |
+----------------------------+-------------+-------------+-------------+
| 15. นายราม โกปาล อกาวาล    | -           | -           | -           |
+----------------------------+-------------+-------------+-------------+
| 16. นายมูเคช จันดรา เจน      | -           | -           | -           |
+----------------------------+-------------+-------------+-------------+
| 17. นายปราโมทย์ พัฒนมงคล     | -           | -           | -           |
+----------------------------+-------------+-------------+-------------+

  หมายเหตุ: - จำนวนหุ้นที่แสดงนี้ได้รวมจำนวนหุ้นที่ถือโดยคู่สมรส
  และบุตรที่ยังไม่บรรลุนิติภาวะด้วย

4.  การกำกับดูแลกิจการ

1. นโยบายเกี่ยวกับการกำกับดูแลกิจการ

คณะกรรมการบริษัทตระหนักถึงความสำคัญของการกำกับดูแลกิจการที่ดี
โดยได้ดำเนินการอย่างต่อเนื่อง เพื่อเสริมสร้างให้องค์กรมีระบบที่มีประสิทธิภาพ ประสิทธิผล
โปร่งใสในการดำเนินธุรกิจ ก่อให้เกิดความเชื่อมั่น การยอมรับจากผู้ถือหุ้น ผู้ลงทุน สังคมโดยทั่วไป
อันนำมาซึ่งความเจริญก้าวหน้า ความมั่นคงแก่กิจการ เป็นประโยชน์ต่อผู้ถือหุ้น ผู้มีส่วนได้เสีย
และสังคมโดยรวม ตลอดจนเป็นการเสริมสร้างความก้าวหน้าแก่พนักงาน
คณะกรรมการมีความมุ่งมั่นที่จะดำเนินการกำกับดูแลกิจการของบริษัทฯ
ให้เป็นไปตามหลักธรรมาภิบาลและข้อพึงปฏิบัติที่ดีสำหรับกรรมการบริษัทจดทะเบียนตามแนวทางของตลาดหลักทรัพย์แห่งประเทศไทยอย่างครบถ้วน
เพื่อให้การดำเนินงานเป็นไปตามเป้าหมายดังกล่าว
คณะกรรมการจึงกำหนดนโยบายเกี่ยวกับการกำกับดูแลกิจการ ซึ่งครอบคลุมหลักการที่สำคัญดังนี้

1.  กำหนดโครงสร้างการจัดการของบริษัทฯ
    เพื่อสร้างความเชื่อมั่นในขอบเขตอำนาจหน้าที่และความรับผิดชอบของคณะกรรมการและผู้บริหารอย่างชัดเจน

2.  ดำเนินการตรวจสอบและควบคุมให้เชื่อมั่นว่ารายงานทางการเงินสะท้อนผลการดำเนินงานที่แท้จริง
    และกำหนดมาตรการในการป้องกันและการจัดการความเสี่ยงให้อยู่ในระดับที่เหมาะสม

3.  ดำเนินการกับรายการความขัดแย้งทางผลประโยชน์ด้วยความรอบคอบและมีเหตุผล
    โดยยึดถือประโยชน์ของบริษัทฯ เป็นหลัก ด้วยการจัดวางระบบการปฏิบัติงานที่โปร่งใส

4.  ดำเนินการให้มีการเปิดเผยข้อมูลอย่างถูกต้อง ครบถ้วน และโปร่งใส

5.  ให้ความเคารพต่อสิทธิแห่งความเป็นเจ้าของของผู้ถือหุ้น
    โดยปฏิบัติต่อผู้ถือหุ้นทุกรายอย่างเท่าเทียมกัน

6.  ดำเนินการจัดทำข้อพึงปฏิบัติเกี่ยวกับจรรยาบรรณของคณะกรรมการ ผู้บริหาร
    และพนักงานที่เป็นลายลักษณ์อักษร และให้ยึดถือเป็นแนวทางในการปฏิบัติ

7.  การสร้างคุณค่าระยะยาวแก่ผู้มีส่วนได้เสีย

บริษัทฯ ได้จัดตั้งคณะกรรมการและผู้บริหารของบริษัทฯ เป็นผู้ดำเนินกิจการอย่างมืออาชีพ
คณะกรรมการบริษัทยังมีหน้าที่ดูแลให้คำแนะนำโดยรวมเพื่อให้เกิดความมั่นใจว่าบริษัทฯ
มีการดำเนินกิจการอย่างโปร่งใส สามารถตรวจสอบได้ มีความเป็นธรรมต่อผู้เกี่ยวข้องทุกฝ่าย
คณะกรรมการได้มีการติดตามผลการดำเนินงานอย่างใกล้ชิด รวมทั้งการสั่งงานให้แก้ไข
ปรับปรุงการดำเนินงานของกิจการอย่างถูกต้องและเหมาะสม
เพื่อให้เป็นผลดีต่อการเจริญเติบโตขององค์กร
และความสามารถในการทำกำไรอย่างยั่งยืนในระยะยาว

2. ผู้ถือหุ้น : สิทธิและความเท่าเทียมกัน

คณะกรรมการบริษัทให้ความสำคัญต่อสิทธิและความเท่าเทียมกันของผู้ถือหุ้น
โดยได้ระบุไว้ในนโยบายบรรษัทภิบาลอย่างชัดเจน ผู้ถือหุ้นของบริษัทมีสิทธิขั้นพื้นฐานเท่าเทียมกัน
ได้แก่ สิทธิในการได้รับใบหุ้นและสิทธิในการโอนหุ้น สิทธิในการได้รับสารสนเทศที่เพียงพอ ทันเวลา
และในรูปแบบที่เหมาะสมต่อการตัดสินใจ นอกจากนี้
ยังให้ความสำคัญต่อสิทธิของผู้ถือหุ้นในการเข้าร่วมประชุมและออกเสียงลงคะแนนในที่ประชุมผู้ถือหุ้นเพื่อตัดสินใจในการเปลี่ยนแปลงนโยบายที่สำคัญของบริษัทฯ
สิทธิในการเลือกตั้งและถอดถอนกรรมการ สิทธิในการให้ความเห็นชอบในการแต่งตั้งผู้สอบบัญชี
และกำหนดค่าตอบแทนผู้สอบบัญชี

คณะกรรมการบริษัทได้จัดให้มีการอำนวยความสะดวกแก่ผู้ถือหุ้นในการประชุมผู้ถือหุ้น
โดยจัดส่งข้อมูลสารสนเทศที่ครบถ้วน ชัดเจน เพียงพอและทันเวลา
และสนับสนุนให้ผู้ถือหุ้นเข้าร่วมประชุม และใช้สิทธิออกเสียงลงคะแนนในที่ประชุมผู้ถือหุ้น
หรือใช้สิทธิออกเสียงลงคะแนนโดยการมอบฉันทะให้บุคคลใดบุคคลหนึ่งเข้าร่วมประชุมหรือกรรมการอิสระคนใดคนหนึ่งเป็นผู้ออกเสียงแทนในกรณีที่ไม่สามารถเข้าร่วมประชุมได้
รวมทั้งเปิดโอกาสให้ผู้ถือหุ้นได้แสดงความคิดเห็น ขอคำอธิบาย หรือตั้งคำถามใดๆ
ได้อย่างเท่าเทียม

3. สิทธิของผู้มีส่วนได้เสีย

บริษัทฯ มุ่งมั่นที่จะสร้างความเป็นธรรมแก่ผู้มีส่วนได้เสียทุกฝ่าย
โดยมุ่งเน้นที่จะส่งเสริมให้เกิดความร่วมมือระหว่างบริษัทฯ และผู้มีส่วนได้เสีย
ตลอดจนผู้มีส่วนเกี่ยวข้องที่สำคัญ อาทิ พนักงาน ลูกค้า คู่ค้า เจ้าหนี้ หน่วยงานรัฐบาล
ชุมชนที่บริษัทฯ ตั้งอยู่ ตลอดจนสังคมส่วนรวม
ขณะเดียวกันก็ได้กำหนดไว้ในคู่มือจริยธรรมธุรกิจซึ่งครอบคลุมหลักปฏิบัติที่สำคัญ ได้แก่
ความขัดแย้งทางผลประโยชน์ ความรับผิดชอบต่อผู้ถือหุ้น นโยบายและการปฏิบัติต่อพนักงาน ลูกค้า
คู่ค้า เจ้าหนี้ และสังคมส่วนรวม
ทั้งนี้เพื่อให้มั่นใจว่าผู้มีส่วนได้เสียทุกกลุ่มได้รับการคุ้มครองสิทธิและได้รับการปฏิบัติด้วยดี

นอกจากนี้ บริษัทฯ ยังกำหนดให้มีการรายงานข้อมูลที่เกี่ยวกับผลประกอบการของบริษัทฯ
เพื่อให้ผู้มีส่วนได้เสียและผู้เกี่ยวข้องทราบในรายงานประจำปี
รวมทั้งจัดให้มีช่องทางการสื่อสารเพื่อให้ผู้มีส่วนได้เสียและผู้มีส่วนเกี่ยวข้องได้มีโอกาสแสดงความคิดเห็นและร้องเรียนในกรณีที่ไม่ได้รับความเป็นธรรมจากการกระทำของบริษัทฯ
ด้วย โดยสรุปได้ดังนี้

ผู้ถือหุ้น : บริษัทฯ มีความมุ่งมั่นที่จะเป็นตัวแทนที่ดีของผู้ถือหุ้นในการดำเนินธุริจอย่างโปร่งใส
โดยคำนึงถึงการเจริญเติบโตของมูลค่ากิจการในระยะยาว และผลตอบแทนที่ดี

พนักงาน : บริษัทฯ ถือว่าพนักงานเป็นปัจจัยความสำเร็จขององค์กร บริษัทฯ
จะสนับสนุนการพัฒนาความสามารถในการทำงานระดับมืออาชีพ
ให้ความมั่นใจในคุณภาพชีวิตการทำงานอย่างเท่าเทียม เสมอภาค และได้รับผลตอบแทนที่เหมาะสม
เป็นธรรม

คู่ค้า/เจ้าหนี้ : บริษัทฯ ดำเนินการสร้างความสัมพันธ์ที่ดี
เพื่อเอื้อประโยชน์ร่วมกันและปฏิบัติตามเงื่อนไขต่างๆ ที่มีต่อคู่ค้าอย่างเคร่งครัด และบริษัทฯ
จะรักษาและปฏิบัติตามเงื่อนไขที่มีต่อเจ้าหนี้โดยเคร่งครัด

ลูกค้า : บริษัทฯ มีความมุ่งมั่นในการสร้างความพึงพอใจและความมั่นใจให้กับลูกค้า
เพื่อให้ได้รับผลิตภัณฑ์และการบริการที่ดี มีคุณภาพในระดับราคาที่เหมาะสม

ชุมชนและสังคม : บริษัทฯ ตระหนักและความห่วงใยถึงความปลอดภัยของสังคม สิ่งแวดล้อม
และคุณภาพชีวิตของประชาชน รวมทั้งให้ความสำคัญต่อกิจกรรมของชุมชนและสังคมอย่างสม่ำเสมอ
โดยปฏิบัติตามเจตนารมณ์ของกฎหมายและกฎระเบียบอย่างเคร่งครัด

4. การประชุมผู้ถือหุ้น

บริษัทฯ ได้จัดประชุมสามัญประจำปีผู้ถือหุ้นเมื่อวันที่ 30 มกราคม พ.ศ. 2550
คณะกรรมการบริษัทมีนโยบายให้ผู้ถือหุ้นได้มีส่วนร่วมในการตัดสินใจและจัดการให้ผู้ถือหุ้นได้รับสารสนเทศอย่างครบถ้วน
เพียงพอ และทันเวลา เพื่อการตัดสินใจ บริษัทฯ
ได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่างๆ
ให้ผู้ถือหุ้นทราบล่วงหน้าก่อนประชุม 14 วันทำการ
คณะกรรมการบริษัทและประธานบริษัทเข้าร่วมประชุมโดยพร้อมเพรียงกัน
โดยประธานในที่ประชุมได้เปิดโอกาสให้ผู้ถือหุ้นทุกรายมีสิทธิอย่างเท่าเทียมกันในการตรวจสอบการดำเนินงานของบริษัทฯ
รวมทั้งการออกเสียงลงคะแนนโดยการมอบฉันทะ
สนับสนุนให้ผู้ถือหุ้นแสดงความคิดเห็นและเปิดโอกาสให้ขอคำอธิบายเกี่ยวกับการดำเนินงานของบริษัทฯ
นอกจากนี้
คณะกรรมการบริษัทยังจัดให้มีการจัดทำรายงานการประชุมให้แล้วเสร็จและเผยแพร่ทางเว็บไซต์ของบริษัทฯ
ภายใน 14 วัน นับจากวันประชุม
เพื่อให้ผู้ถือหุ้นสามารถตรวจสอบได้โดยไม่จำเป็นต้องรอให้ถึงการประชุมครั้งต่อไป

5. ภาวะความเป็นผู้นำและวิสัยทัศน์

คณะกรรมการบริษัทประกอบด้วยผู้มีความรู้ ความสามารถ มีทักษะ
และประสบการณ์ทำงานจากหลากหลายสาขา
ทำให้การปฏิบัติหน้าที่กรรมการเป็นไปอย่างมีประสิทธิภาพ
การใช้อำนาจหน้าที่ในการปฏิบัติงานของคณะกรรมการจะคำนึงถึงหลักกฎหมาย ข้อบังคับ
และมติประชุมผู้ถือหุ้นอย่างซื่อสัตย์สุจริต มีจริยธรรม
ปฏิบัติตามจรรยาบรรณของกรรมการที่กำหนดไว้อย่างเคร่งครัด
รวมทั้งกำกับดูแลให้การบริหารจัดการของฝ่ายบริหารเป็นไปตามเป้าหมาย
และแนวทางที่ก่อให้เกิดประโยชน์สูงสุดแก่ผู้ถือหุ้น

คณะกรรมการบริษัทมีบทบาทสำคัญในการกำหนดวิสัยทัศน์
และพิจารณาให้ความเห็นชอบทิศทางการดำเนินธุรกิจประจำปี กลยุทธ์ นโยบาย
และเป้าหมายด้านการเงิน เพื่อให้ฝ่ายบริหารนำไปใช้เป็นกรอบในการจัดทำแผนธุรกิจ แผนอื่น ๆ
และงบประมาณเป็นประจำทุกปี
โดยมีกลไกการกำกับดูแลให้ผู้บริหารมีการปฏิบัติตามแผนงานที่กำหนดไว้อย่างสม่ำเสมอ

6. ความขัดแย้งของผลประโยชน์

คณะกรรมการบริษัทกำหนดนโยบายเกี่ยวกับความขัดแย้งทางผลประโยชน์บนหลักการที่ว่า
การตัดสินใจใดๆ
ของผู้บริหารและพนักงานทุกระดับในการดำเนินกิจกรรมทางธุรกิจจะต้องทำเพื่อผลประโยชน์สูงสุดของบริษัทฯเท่านั้น
และถือเป็นหน้าที่ของบุคลากรทุกระดับที่จะหลีกเลี่ยงการมีส่วนเกี่ยวข้องทางการเงิน
หรือความสัมพันธ์กับบุคคลภายนอกอื่นๆ ซึ่งอาจจะส่งผลให้บริษัทฯ ต้องเสียผลประโยชน์
หรือก่อให้เกิดความขัดแย้งในด้านผลประโยชน์ หรือขัดขวางการปฏิบัติงานอย่างมีประสิทธิภาพ
โดยกำหนดให้ผู้ที่มีส่วนเกี่ยวข้องหรือเกี่ยวโยงกับรายการที่พิจารณาต้องแจ้งให้บริษัทฯทราบ
ถึงความสัมพันธ์หรือการเกี่ยวโยงของตนในรายการดังกล่าวและต้องไม่เข้าร่วมการพิจาณาตัดสิน
รวมถึงไม่มีอำนาจอนุมัติในธุรกรรมนั้นๆ

ในการประชุมคณะกรรมการทุกครั้ง
ประธานกรรมการจะแจ้งต่อที่ประชุมเพื่อขอความร่วมมือจากกรรมการให้ปฏิบัติตามนโยบายเกี่ยวกับเรื่องความขัดแย้งของผลประโยชน์
ว่าในระเบียบวาระใดที่กรรมการเกี่ยวข้องหรือมีส่วนได้เสีย
ขอให้กรรมการแจ้งต่อที่ประชุมเพื่องดออกเสียงหรือให้ความเห็นใดๆ

คณะกรรมการตรวจสอบจะนำเสนอคณะกรรมการบริษัทเกี่ยวกับรายการที่เกี่ยวโยงกัน
และรายการที่มีความขัดแย้งทางผลประโยชน์ ซึ่งได้มีการพิจารณาความเหมาะสมอย่างรอบคอบ
และได้ปฏิบัติตามหลักเกณฑ์ที่ตลาดหลักทรัพย์แห่งประเทศไทย
รวมทั้งได้มีการเปิดเผยไว้ในรายงานประจำปีและแบบแสดงรายการข้อมูลประจำปี (แบบ 56-1)
ด้วย

คณะกรรมการบริษัทและผู้บริหารซึ่งหมายรวมถึงคู่สมรสและบุตรที่ยังไม่บรรลุนิติภาวะ
เมื่อมีการเปลี่ยนแปลงการถือหลักทรัพย์ บริษัทฯ จะต้องแจ้งให้บริษัทฯ
ทราบและรายงานการเปลี่ยนแปลงการถือหลักทรัพย์ต่อสำนักงาน ก.ล.ต. รวมทั้งห้ามมิให้กรรมการ
ผู้บริหาร
หรือหน่วยงานที่ได้รับทราบข้อมูลภายในเปิดเผยข้อมูลภายในให้แก่บุคคลภายนอกหรือบุคคลที่ไม่มีหน้าที่เกี่ยวข้อง
หรือซื้อขายหลักทรัพย์ของบริษัทฯ ในช่วง 1 เดือน ก่อนที่งบการเงินจะเผยแพร่ต่อสาธารณชนด้วย
ทั้งนี้ เพื่อเป็นการป้องกันไม่ให้นำข้อมูลภายในไปใช้ทางมิชอบ

7. จริยธรรมธุรกิจ

บริษัทฯ ได้กำหนดจรรยาบรรณไว้เป็นลายลักษณ์อักษร
เพื่อใช้เป็นแนวทางในการบริหารงานและดำเนินธุรกิจ โดยประกาศให้คณะกรรมการ ผู้บริหาร
และพนักงานในตำแหน่งที่สำคัญทราบ จรรยาบรรณในการดำเนินธุรกิจเพื่อเพิ่มคุณค่าให้กับองค์กร
ซึ่งบัญญัติขึ้นโดยอาศัยหลักการของความซื่อสัตย์ ความมุ่งมั่น ความปรารถนาอย่างแรงกล้า
ความเป็นน้ำหนึ่งใจเดียว และความรวดเร็วในการตอบสนอง นั่นคือ “ค่านิยมที่เรายึดมั่น”
ทั้งนี้ได้มีการแจกจ่ายคู่มือและจัดให้มีการประชุมเชิงปฏิบัติการเพื่อให้ทุกคนตระหนักและยึดมั่นในค่านิยมของบริษัทฯ

8. การถ่วงดุลของกรรมการที่ไม่เป็นผู้บริหาร

คณะกรรมการบริษัทได้จัดให้มีจำนวนกรรมการที่เหมาะสมกับขนาดของกิจการบริษัทฯ
โดยปัจจุบันมีจำนวนกรรมการ 10 ท่าน ประกอบด้วยกรรมการที่ไม่เป็นผู้บริหาร 9 ท่าน
และกรรมการที่เป็นผู้บริหาร 1 ท่าน ในจำนวนกรรมการทั้งคณะ บริษัทฯ มีกรรมการอิสระจำนวน 3
ท่าน

9. การรวมหรือแยกตำแหน่ง

ประธานกรรมการบริษัทไม่เป็นบุคคลเดียวกับประธานบริษัท และไม่มีความสัมพันธ์ใดๆ กับฝ่ายบริหาร
โดยมีบทบาท อำนาจและหน้าที่ที่แบ่งแยกออกจากกันอย่างชัดเจน
เพื่อสร้างดุลยภาพระหว่างการบริหารและการกำกับดูแลกิจการที่ดี

10. ค่าตอบแทนของกรรมการและผู้บริหาร

ค่าตอบแทนคณะกรรมการได้กำหนดไว้อย่างเหมาะสม โปร่งใส และเป็นไปตามข้อบังคับของบริษัทฯ
และต้องได้รับการอนุมัติจากที่ประชุมผู้ถือหุ้น

บริษัทฯ ได้กำหนดอัตราค่าตอบแทนสำหรับคณะกรรมการ คณะกรรมการตรวจสอบ และคณะผู้บริหาร
ให้เหมาะสมกับตำแหน่งและหน้าที่ความรับผิดชอบ
ค่าตอบแทนคณะกรรมการและผู้บริหารได้แสดงรายละเอียดไว้ในรายงานประจำปีในหัวข้อ
“ค่าตอบแทน”

11. การประชุมคณะกรรมการ

โดยปกติคณะกรรมการบริษัทมีการประชุมทุกๆ 3 เดือน
และจะมีการประชุมพิเศษเพิ่มตามความจำเป็น
ในการประชุมแต่ละครั้งมีการกำหนดวาระการประชุมที่ชัดเจน
ทั้งวาระเพื่อทราบและวาระเพื่อพิจารณา มีเอกสารประกอบการประชุมที่ครบถ้วน เพียงพอ
และจัดส่งให้กับคณะกรรมการล่วงหน้าอย่างน้อย 7 วัน
เพื่อให้กรรมการมีเวลาศึกษาข้อมูลอย่างเพียงพอก่อนเข้าร่วมประชุม
การประชุมแต่ละครั้งใช้เวลาประมาณ 2-3 ชั่วโมง
ในการประชุมกรรมการทุกคนมีโอกาสอภิปรายและแสดงความคิดเห็นอย่างเปิดเผย
โดยมีประธานในที่ประชุมเป็นผู้ประมวลความเห็นและข้อสรุปที่ได้จากที่ประชุม
ในกรณีที่กรรมการที่มีส่วนได้เสียอย่างมีนัยสำคัญในเรื่องที่กำลังพิจารณา
กรรมการท่านนั้นต้องออกจากการประชุมระหว่างการพิจารณาเรื่องนั้นๆ

บันทึกการประชุมจัดทำเป็นลายลักษณ์อักษรและหลังจากที่ผ่านการรับรองจากที่ประชุมจะมีการลงนามรับรองความถูกต้องของเอกสารทุกฉบับ
โดยเลขานุการบริษัทจะเก็บเอกสารที่เกี่ยวข้องรวมทั้งรายงานการประชุม

ในปี 2550 คณะกรรมการบริษัทมีการประชุมทั้งหมด 4 ครั้ง
จำนวนครั้งในการเข้าร่วมประชุมของกรรมการแต่ละท่าน มีดังนี้

+----------------------+-----------------+---------+---------+--------+
| รายชื่อ                | ตำแหน่ง          | การเข้าร |         |        |
|                      |                 | ่วมประชุม |         |        |
+----------------------+-----------------+---------+---------+--------+
|                      |                 | วาระปกติ | ว       | รวม    |
|                      |                 |         | าระพิเศษ |        |
+----------------------+-----------------+---------+---------+--------+
| 1. นายกุมาร มังกาลัม    | ประธานกรรมการ   | -       | -       | 0/4    |
| เบอร์ล่า               |                 |         |         |        |
+----------------------+-----------------+---------+---------+--------+
| 2. นางราชาสรี เบอร์ล่า  | กรรมการ         | -       | -       | 0/4    |
+----------------------+-----------------+---------+---------+--------+
| 3. นางนีรจา เบอร์ล่า    | กรรมการ         | -       | -       | 0/4    |
+----------------------+-----------------+---------+---------+--------+
| 4. นายไซยัม ซุนเดอร์    | กรรมการอิสระ     | 4       | -       | 4/4    |
| มาฮันซาเรีย            |                 |         |         |        |
+----------------------+-----------------+---------+---------+--------+
| 5. นายวินัย สัจเดว      | กรรมการอิสระ     | 4       | -       | 4/4    |
+----------------------+-----------------+---------+---------+--------+
| 6. นายอโมลัด ทักราล    | กรรมการ         | 4       | -       | 4/4    |
+----------------------+-----------------+---------+---------+--------+
| 7. นางรัชนี คาจิจิ       | กรรมการ         | 4       | -       | 4/4    |
+----------------------+-----------------+---------+---------+--------+
| 8. นายรามาคานท์ ราทิ   | กรรมการอิสระ     | 1       | -       | 1/4    |
+----------------------+-----------------+---------+---------+--------+
| 9. นายไชเลนดรา กุมาร  | กรรมการ         | -       | -       | 0/4    |
| เจน                  |                 |         |         |        |
+----------------------+-----------------+---------+---------+--------+
| 10. นายปูรันมาล บาจาจ  | กรรมก           | 4       | -       | 4/4    |
|                      | ารและประธานบริษัท |         |         |        |
+----------------------+-----------------+---------+---------+--------+

12. คณะอนุกรรมการ

คณะกรรมการตรวจสอบประกอบด้วยกรรมการอิสระจำนวน 3 ท่าน โดยมีวาระการดำรงตำแหน่ง 3
ปี มีหน้าที่รับผิดชอบสอบทานรายงานทางการเงินของบริษัทฯ
สอบทานความเพียงพอของระบบการควบคุมภายในและระบบการบริหารความเสี่ยง
การปฏิบัติตามกฎหมาย กฎเกณฑ์ และระเบียบที่เกี่ยวข้อง
พิจารณาคัดเลือกและกำหนดค่าตอบแทนผู้สอบบัญชีของบริษัทฯ พิจารณาการเปิดเผยข้อมูลของบริษัทฯ
ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้อง
ครบถ้วน และโปร่งใส

ในปี พ.ศ. 2550 คณะกรรมการตรวจสอบมีการประชุม 4 ครั้ง
มีกรรมการที่มีถิ่นที่อยู่ในประเทศเข้าร่วมประชุมครบทุกครั้ง

13. ระบบการควบคุมและการตรวจสอบภายใน

บริษัทฯ
ได้ให้ความสำคัญต่อระบบการควบคุมและการตรวจสอบภายในเพื่อให้เกิดการบริหารงานที่โปร่งใส
รวมถึงการบริหารความเสี่ยง
เพื่อป้องกันหรือลดความเสียหายที่อาจจะเกิดขึ้นต่อการดำเนินธุรกิจของบริษัทฯ
เพื่อให้บรรลุวัตถุประสงค์ดังกล่าว บริษัทฯ ได้กำหนดกรอบการทำงาน แนวทางการมอบหมายงาน
ขั้นตอนการควบคุมคุณภาพ จัดทำรายงานการปฏิบัติตามข้อบังคับกฎหมายที่เกี่ยวข้องเป็นรายเดือน
และทำรายงานเสนอต่อคณะกรรมการตรวจสอบเพื่อการพิจารณาในที่ประชุม
กรอบการทำงานดังกล่าวช่วยให้สามารถควบคุมและตรวจสอบได้อย่างอิสระ
เพื่อให้มั่นใจได้ว่าการดำเนินงานหลักๆ และกิจกรรมทางการเงินที่สำคัญของบริษัทฯ
เป็นไปตามกฎระเบียบที่วางไว้

14. รายงานคณะกรรมการ

คณะกรรมการบริษัทเป็นผู้รับผิดชอบในรายงานทางการเงินของบริษัทฯ
และสารสนเทศทางการเงินที่ปรากฎในรายงานประจำปี
รายงานการเงินดังกล่าวจัดทำขึ้นตามาตรฐานการบัญชีที่รองรับทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติสม่ำเสมอ นอกจากนี้
คณะกรรมการได้มอบหมายให้คณะกรรมการตรวจสอบเป็นผู้รับผิดชอบดูแลเกี่ยวกับคุณภาพของรายงานทางการเงินและระบบควบคุมภายใน
และความเห็นของคณะกรรมการตรวจสอบเกี่ยวกับเรื่องนี้ได้ปรากฎในรายงานของคณะกรรมการตรวจสอบซึ่งแสดงไว้ในรายงานประจำปีนี้แล้ว

คณะกรรมการมีความเห็นว่า รายงานการเงินของบริษัทฯ ณ วันที่ 30 กันยายน พ.ศ. 2550
เป็นรายงานที่ถูกต้อง ครบถ้วน เพียงพอ และเชื่อถือได้

15. ความสัมพันธ์กับผู้ลงทุน

คณะกรรมการบริษัทดูแลให้มีการเปิดเผยข้อมูลและสารสนเทศ ทั้งทางการเงินและไม่ใช่ทางการเงิน
ที่เกี่ยวกับธุรกิจและผลประกอบการของบริษัทฯ ที่ตรงต่อความเป็นจริง ครบถ้วน เพียงพอ สม่ำเสมอ
ทันเวลา
และแสดงให้เห็นถึงสถานภาพของการประกอบการและสถานภาพทางการเงินที่แท้จริงของบริษัทฯ
รวมทั้งอนาคตของธุรกิจของบริษัทฯ โดยจัดให้มีการปฏิบัติตามกฎหมาย ระเบียบ
ข้อบังคับที่เกี่ยวข้องกับการเปิดเผยข้อมูลของสำนักงาน ก.ล.ต. และตลาดหลักทรัพย์ฯ
โดยเคร่งครัด

นอกเหนือจากการเปิดเผยข้อมูลตามข้อกำหนดของตลาดหลักทรัพย์ฯ และสำนักงาน ก.ล.ต. แล้ว
บริษัทฯ
ได้มอบหมายให้เลขานุการบริษัทเป็นหน่วยงานที่รับผิดชอบในการทำหน้าที่ประสานงานและตอบข้อซักถามของผู้ถือหุ้นและผู้ลงทุน
ท่านสามารถสอบถามข้อมูลต่างๆ ของบริษัทฯ ได้ที่หมายเลขโทรศัพท์ 0-2253-6745 (ต่อ 2250)
หรือส่ง e-mail มาที่ mayuree.r@adityabirla.com และ/หรือ
suwanna.c@adityabirla.com

9.5 การดูแลเรื่องการใช้ข้อมูลภายใน

บริษัทฯ ได้มีการกำหนดนโยบายในการควบคุมกรรมการและผู้บริหารไม่ให้นำข้อมูลภายในองค์กร
ซึ่งยังไม่ได้เปิดเผยต่อสาธารณชนไปใช้ซื้อขายหลักทรัพย์ของบริษัทฯ ในช่วง 1 เดือน
ก่อนการเปิดเผยงบการเงินแก่สาธารณชน โดยกำหนดไว้จรรยาบรรณของบริษัทฯ นอกจากนี้บริษัทฯ
ได้ดำเนินการแจ้งให้กรรมการและผู้บริหารเข้าใจถึงภาระหน้าที่ในการรายงานการถือหลักทรัพย์ในบริษัทของตนเอง
คู่สมรส และบุตรที่ยังไม่บรรลุนิติภาวะ
ตลอดจนรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
ตามพระราชบัญญัติหลักทรัพย์และตลาดหลักทรัพย์ พ.ศ. 2535
และตามข้อกำหนดของตลาดหลักทรัพย์แห่งประเทศไทย

9.6 บุคลากร

1.  จำนวนพนักงานของบริษัทฯ ณ วันที่ 30 กันยายน พ.ศ. 2550 มีจำนวนทั้งสิ้น 865 คน
    ประกอบด้วย สำนักงานกรุงเทพฯ 39 คน และโรงงานที่จังหวัดอ่างทอง 826 คน

2.  ค่าตอบแทนของพนักงาน

    1.  ค่าตอบแทนของพนักงานสำหรับปีสิ้นสุดวันที่ 30 กันยายน พ.ศ. 2550
        ประกอบด้วยเงินเดือนและโบนัส เป็นเงินทั้งสิ้น 406 ล้านบาท (ปี พ.ศ. 2549: 365
        ล้านบาท)

    2.  ค่าตอบแทนอื่น: เงินสมทบกองทุนสำรองเลี้ยงชีพ

  บริษัทฯ และพนักงานได้ร่วมกันจดทะเบียนจัดตั้งกองทุนสำรองเลี้ยงชีพตามพระราชบัญญัติ
  กองทุนสำรองเลี้ยงชีพ พ.ศ. 2530 ซึ่งประกอบด้วยเงินที่พนักงานจ่ายสะสมและเงินที่บริษัทฯ
  จ่ายสมทบให้ กองทุนสำรองเลี้ยงชีพนี้บริหารโดยบริษัทหลักทรัพย์จัดการกองทุน เอ็มเอฟซี จำกัด
  (มหาชน)
  และจะจ่ายให้กับพนักงานในกรณีที่ออกจากงานตามระเบียบว่าด้วยกองทุนสำรองเลี้ยงชีพของบริษัทฯ
  ในระหว่างปีสิ้นสุดวันที่ 30 กันยายน พ.ศ. 2550 บริษัทฯ
  ได้จ่ายเงินสมทบกองทุนเป็นจำนวนประมาณ 8.4 ล้านบาท (ปี พ.ศ. 2549 : 8.3 ล้านบาท)

  นอกจากนี้ บริษัทฯ ยังมีสวัสดิการในด้านต่างๆ เช่น การประกันสุขภาพหมู่ ตรวจสุขภาพประจำปี
  หอพักพนักงาน ตลอดจนการส่งไปฝึกอบรม หรือจัดสัมมนาประจำปี เพื่อพัฒนาบุคลากรของบริษัทฯ
  ให้มีคุณภาพมากขึ้น

3.  การเปลี่ยนแปลงจำนวนพนักงานในรอบระยะ 3 ปีที่ผ่านมา

  บริษัทฯ ไม่มีการเปลี่ยนแปลงจำนวนพนักงานอย่างมีนัยสำคัญ

4.  ข้อพิพาทด้านแรงงานที่สำคัญในรอบระยะ 3 ปีที่ผ่านมา

  --ไม่มี--

  5. นโยบายในการพัฒนาพนักงาน

  บริษัทฯ มีนโยบายในการส่งเสริมและพัฒนาความรู้ ความชำนาญ
  และทักษะในการปฏิบัติงานของพนักงานอย่างต่อเนื่องสม่ำเสมอ ด้วยการจัดฝึกอบรมภายใน
  จัดส่งไปรับการฝึกอบรมภายนอก รวมทั้งการศึกษางานดูงานทั้งในและต่างประเทศ
  เพื่อพัฒนาความสามารถในการตอบสนองต่อความต้องการของผู้บริโภคและสังคม
  ปรับองค์กรไปสู่ความเป็นองค์กรแห่งการเรียนรู้ ที่มีความลึกในธุรกิจของตน